इंडियन एक्सप्रेस पेस-भूपति सेमीफाइनल में  
भारतीय जोड़ी ने भले ही सीधे सेटों में जीत दर्ज की लेकिन उसके लिए मुकाबला आसान नहीं रहा।
लिएंडर पेस और महेश भूपति की इंडियन एक्सप्रेस ने चेन्नई ओपन टेनिस टूर्नामेंट के युगल सेमीफाइनल में जगह बनाकर नौ साल बाद के अपने मिलन को खिताबी अंजाम तक पहुंचाने की तरफ मजबूती से कदम बढ़ाए।  पेस और भूपति की शीर्ष वरीयता प्राप्त जोड़ी ने जर्मनी के फिलिप मार्क्‍स और ब्रिटेन के केन स्कुपस्की की जोड़ी को एक घंटे 24 मिनट तक चले मैच में 6-4, 7-6 से हराकर देश में होने वाले इस एकमात्र एटीपी टूर्नामेंट में भारतीय उम्मीदें बरकरार रखीं।  ऑस्ट्रेलियाई ओपन में पहला खिताब जीतने के उद्देश्य से नौ साल बाद एटीपी टूर में जोड़ी बनाकर खेल रहे पेस और भूपति को फाइनल में पहुंचने के लिए अब मारिन सिलिच और इवान डोडिग की क्रोएशियाई जोड़ी से पार पाना होगा।  भारतीय जोड़ी ने भले ही सीधे सेटों में जीत दर्ज की लेकिन उसके लिए मुकाबला आसान नहीं रहा। पहले सेट में पेस और भूपति ने मार्क्‍स और स्कुपस्की को दबाव में रखा और उन्हें किसी भी समय ब्रेक प्वाइंट लेने की स्थिति में नहीं आने दिया। इस बीच भारतीय जोड़ी को चार अवसरों पर ब्रेक प्वाइंट का अवसर मिला जिसमें से एक बार वह विरोधी टीम की सर्विस तोड़ने में सफल रहे।